SHTOJCA 2.A
Model për kryerjen e një analize gjinore për programet buxhetore
Për të lehtësuar kuptimin e hapave konkret që duhet të ndiqen për realizimin sa më me sukses të një analize gjinore, për secilin program buxhetor/qëllim të programit buxhetor, më poshtë paraqitet një format standard i kësaj analize që këshillohet të përdoret nga Ekipet e Menaxhimit të Programeve Buxhetore.  
Çdo element i këtij formati dhe udhëzimet për plotësimin e tij gjenden të shpjeguara në vijim.
FORMATI STANDARD I ANALIZËS GJINORE
	Element
	Përmbledhje

	1. Qëllimi/Objektivi dhe lidhja me dokumentat strategjikë
	

	2. Situata aktuale nga prespektiva gjinore nga prespektiva gjinore (Problemi / hendeku gjinor kryesor)
-Grupet e prekura
-Të dhënat që e mbështesin analizën
	

	
	

	
	

	3. Shkaqet kryesore
	

	4. Ndikimi i objektivit mbi barazinë gjinore
	

	5. Masat e propozuara
-Institucioni përgjegjës
-Kostot e vlerësuara
-Burimi i financimit
	

	
	

	
	

	
	

	6. Treguesit e performancës gjinorë
-Treguesit e rezultatit
-Treguesit në nivel produkti
-Treguesit në nivel inputi
	

	
	

	7. Rreziqet dhe masat zbutëse
- Ndikimi i pritur
	

	
	



1. Përshkrimi i qëllimit, objektivit dhe lidhja me dokumentat strategjikë
Qëllimi:
(Përshkruhet qëllimi politik i programit sipas dokumentit buxhetor.)
Rezultati i synuar: Përshkruhet rezultati që pritet të arrihet
Në këtë pjesë të analizës përshkruhet gjithë informacioni që ka lidhje më dokumentat politikë që lidhen me këtë program buxhetor dhe shihet lidhja e mundshme me ndonjë nga dokumentat politikë të barazisë gjinore si dhe dokumentat dhe angazhimet ndërkombëtare (SKBGJ, Ligji i Barazisë gjinore, CEDAW, SDGs, Platforma e Pekinit, etj). 
Në këtë pjesë duhet të bëhet e qartë nëse rezultati i synuar ka ndikim të drejtpërdrejtë ose të tërthortë mbi gratë, burrat, vajzat dhe djemtë, dhe nëse mund të kontribuojë në zvogëlimin e ndonjë pabarazie ekzistuese.
2. Situata aktuale nga perspektiva gjinore
E rëndësishme: Kur të dhënat e ndara sipas gjinisë nuk janë të disponueshme, institucioni duhet të shpjegojë qartë mungesën e tyre dhe të përcaktojë se si do të përmirësohet mbledhja e të dhënave gjatë zbatimit të programit. Kjo mund të përfshijë përmirësimin e regjistrave administrativë, formularëve të aplikimit, sistemeve të raportimit, anketave periodike, si dhe vendosjen e kërkesave të qarta që të dhënat të mblidhen dhe raportohen të ndara sipas gjinisë. 
Gjithashtu, kur të dhënat ekzistuese janë të kufizuara, institucioni mund të përdorë kombinim të të dhënave sasiore dhe cilësore për të kuptuar më mirë situatën. Mungesa e të dhënave nuk duhet të përdoret si arsye për të mos kryer analizën gjinore, por si një çështje që duhet adresuar përmes përmirësimit të sistemeve të mbledhjes, raportimit dhe monitorimit të të dhënave.
Mbani parasysh se, nëse në hapin e parë është bërë e mundur lidhja me objektiva specifikë gjinorë që rrjedhin nga dokumenta politikë kombëtarë, sektorialë, apo angazhime ndërkombëtare atëherë të dhënat me bazë gjinore janë të disponueshme. 
2/a Burimet e të dhënave:
· Statistika zyrtare të ndara sipas gjinisë, të prodhuara nga INSTAT ose institucione të tjera publike të kombinuara me ndarje të tjera relevante kur është e mundur si: mosha, vendbanimi urban/rural, aftësia e kufizuar, statusi social ekonomik, niveli i arsimit, statusi i punësimit, përkatësia etnike, statusi i migrimit apo zhvendosjes, dhe çdo karakteristikë tjetër që ndihmon në kuptimin më të saktë të grupeve që preken nga programi buxhetor.
· Të dhëna administrative të institucioneve zbatuese, përfshirë regjistra të përfituesve, aplikimeve, shërbimeve të ofruara, subvencioneve, licencave, pagesave apo ankesave
· Regjistra administrativë, të cilët mund të përdoren për të analizuar kush aplikon, kush përfiton dhe kush mbetet jashtë mbulimit të programit
· Studime, vlerësime dhe kërkime të njohura zyrtarisht, përfshirë ato të kryera nga organizata të shoqërisë civile, akademia ose partnerë ndërkombëtarë
· Raporte institucionale, raporte monitorimi, raporte vjetore, raporte performance dhe dokumente të tjera të prodhuara nga ministritë dhe institucionet zbatuese
· Anketime dhe konsultime me përfituesit, përfshirë gra, burra, vajza, djem dhe grupe të veçanta që mund të përballen me pengesa në akses
· Të dhëna nga sistemet elektronike të menaxhimit të buxhetit dhe programeve, kur këto sisteme përmbajnë informacion mbi objektivat, treguesit, produktet, përfituesit dhe shpenzimet
· Baza të dhënash dhe raporte të organizatave ndërkombëtare, si UN, OECD, Banka Botërore, IMF, Eurostat, ILO, UNICEF, UNDP, UN Ëomen dhe institucione të tjera relevante;
· Të dhëna nga konsultimet publike, dëgjesat me grupet e interesit, organizatat e grave, organizatat e personave me aftësi të kufizuara, organizatat rinore dhe aktorë të tjerë lokalë;
· Të dhëna cilësore, si intervista, fokus grupe, konsultime në komunitet dhe raste konkrete që ndihmojnë për të kuptuar më mirë pengesat që nuk dalin gjithmonë nga statistikat.

2/b Identifikimi i pabarazive gjinore
Përshkruhet gjendja ekzistuese e grave, burrave, vajzave dhe djemve që preken drejtpërdrejt ose tërthorazi nga programi buxhetor duke iu përgjigjur pyetjeve:
· A preken njësoj gratë, burrat, vajzat dhe djemtë nga veprimtaritë që kryhen në zbatim të këtij programi buxhetor? 
· Cilat janë dallimet kryesore në situatën aktuale ndërmjet grave dhe burrave, vajzave dhe djemve, si dhe ndërmjet grupeve të ndryshme brenda tyre? 
· A ekzistojnë grupe veçanërisht të pafavorizuara si gra rurale, persona me aftësi të kufizuara, minoritete etnike, të rinj, të moshuar, familje me të ardhura të ulëta, persona që jetojnë në zona të largëta, ose grupe të tjera që përballen me pengesa në akses? 
· Kush përfiton aktualisht nga programi buxhetor dhe kush mbetet jashtë ose përfiton më pak?
· A ka dallime në akses, cilësi shërbimi, pjesëmarrje, përfitime ose rezultate për grupe të ndryshme?
Analizohen:
· pabarazitë në qasjen në shërbime/produkte;
· pabarazitë në pjesëmarrje në politikëbërje dhe vendimarrje;
· pabarazitë në përfitime nga shërbimet/produktet e ofruara;
· pabarazitë në rezultate dhe në ndikimin e politikës së programit mbi gra, burra, vajza dhe djem; 
· pabarazitë në shpërndarjen territoriale të shërbimeve/produkteve, veçanërisht ndërmjet zonave urbane dhe rurale;

· pabarazitë që lidhen me kohën, kujdesin e papaguar dhe përgjegjësitë familjare, të cilat mund të ndikojnë në mundësinë për të përfituar nga program;

· pengesat ekonomike, fizike, institucionale, kulturore ose informative që kufizojnë aksesin e grupeve të ndryshme në shërbime, produkte ose përfitime;
Analiza duhet të mbështetet, sa më shumë të jetë e mundur, në të dhëna të ndara sipas gjinisë dhe karakteristikave të tjera relevante. Kur të dhënat mungojnë, duhet të shënohet qartë mungesa e tyre dhe të propozohet mënyra se si institucioni do të përmirësojë mbledhjen e të dhënave gjatë zbatimit të programit.
3. Shkaqet e pabarazive
Identifikohen faktorët që ndikojnë në krijimin, ruajtjen ose thellimin e pabarazive të identifikuara në seksionin e mëparshëm.
Ashtu si edhe në analizën rutinore të politikës së programit, por duke pasur gjithnjë parasysh ndikimin e ndryshëm që këta faktorë mund të kenë tek gratë, burrat, vajzat dhe djemtë, elementët gjinorë në këta faktorë, mund të analizohen:
· faktorë ligjorë dhe rregullatorë (a ka kuadër ligjor/nënligjor që pengon ose favorizon arritjen e barazisë gjinore në këtë fushë?) 
· faktorë institucionalë dhe administrativë (a ka struktura të dedikuara, role të qarta institucionale, procedura dhe kapacitete të mjaftueshme që mundësojnë realizimin më sukses të aktiviteteve të këtij programi dhe që ndihmojnë në realizimin me sukses të objektivave?) 
· norma dhe vlera sociale (cilat janë normat sociale që pengojnë ose favorizojnë barazinë gjinore në këtë fushë, në zonat urbane dhe rurale?) 
· stereotipe gjinore (a ekzistojnë stereotipe gjinore që pengojnë gratë dhe burrat të përfitojnë në mënyrë të barabartë nga shërbimet/produktet që ofrohen përmes këtij programi?) 
· kufizime ekonomike (a kanë gratë dhe burrat të njëjtat kapacitete/mundësi ekonomike/financiare për të mundësuar përfitimin e barabartë nga shërbimet, produktet apo mundësitë që ofrohet nga ky program?)
· shpërndarja e roleve familjare dhe e punës së papaguar të kujdesit (si janë rolet e grave/vajzave dhe burrave/djemve të ndara në familje, mundësisht sipas ndarjes gjeografike, dhe a ndikojnë këto role në mënyrën se si gratë dhe vajzat apo burrat dhe djemtë përfitojnë nga shërbimet/produktet?)
· akses në informacion (a kanë gratë/vajzat dhe burrat/djemtë të njëjtën mundësi efektive për të marrë informacionin e duhur lidhur me shërbimet/produktet/mundësitë e ofruara nga ky program?)
· infrastruktura (a ekziston infrastruktura e nevojshme për ofrimin e mundësive të barabarta lidhur me shërbimet dhe produktet e ofrura?)
· akses fizik, gjeografik dhe digjital (a ka pengesa që lidhen me distancën, transportin, aksesin në internet, shërbimet digjitale ose përdorimin e teknologjisë, të cilat mund të ndikojnë ndryshe tek gratë dhe burrat?)

· siguria dhe lëvizshmëria (a ndikojnë shqetësimet për sigurinë, transportin, oraret e shërbimit apo vendndodhja e shërbimeve në mundësinë e grave, vajzave, burrave dhe djemve për të përfituar në mënyrë të barabartë?)

· cilësia dhe përshtatshmëria e shërbimeve (a janë shërbimet/produktet të përshtatura me nevojat e ndryshme të përfituesve, përfshirë gratë rurale, personat me aftësi të kufizuara, të rinjtë, të moshuarit dhe grupet e tjera të pafavorizuara?).
Për çdo shkak të identifikuar duhet të propozohet të paktën një masë konkrete që mund të ndërmerret nga institucioni përgjegjës. Analiza nuk duhet të ndalet vetëm te përshkrimi i pabarazisë, por duhet të tregojë se cilët faktorë mund të ndryshohen përmes politikës dhe buxhetit të programit.
4. Ndikimi i objektivit mbi barazinë gjinore
Vlerësohet nëse objektivi i programit buxhetor:
☐ nuk ka ndikim gjinor;
☐ mund të zvogëlojë pabarazitë;
☐ mund të thellojë pabarazitë nëse nuk ndërmerren masa.
Pasi të kuptohet mënyra se si ndikon realizimi i objektivit të programit në zvogëlimin ose thellimin e pabarazive gjinore, duhet të shpjegohen edhe arsyet.
Vlerësimi duhet të shoqërohet me një shpjegim të shkurtër dhe me të dhëna mbështetëse, kur është e mundur. Nëse objektivi mund të thellojë pabarazitë, duhet të përcaktohen masa korrigjuese përpara përfshirjes së tij në propozimin buxhetor. 
Në rast se objektivi vlerësohet se nuk ka ndikim gjinor, institucioni duhet të japë një arsyetim të shkurtër dhe të bazuar në të dhëna, duke shpjeguar pse gratë, burrat, vajzat dhe djemtë nuk preken në mënyrë të ndryshme nga zbatimi i programit.
Në rast se objektivi mund të zvogëlojë pabarazitë, duhet të identifikohen rezultatet konkrete që pritet të arrihen dhe treguesit përkatës për matjen e tyre.
Në rast se objektivi mund të thellojë pabarazitë, duhet të përcaktohen masa korrigjuese, kostoja e tyre dhe mënyra se si do të përfshihen në planifikimin dhe zbatimin e programit buxhetor.

5. Masat për integrimin e perspektivës gjinore
Për secilën prej pabarazive ekzistuese, duhet të identifikohen masat konkrete të nevojshme për adresimin e tyre, institucionet përgjegjëse për realizimin e tyre, afatin kohor të realizimit si dhe kostot e mundshme, burimin e financimit dhe rezultatin e pritshëm.
Masat duhet të jenë të lidhura drejtpërdrejt me pabarazinë e identifikuar dhe me shkakun kryesor të saj. Ato mund të përfshijnë përmirësimin e një ndërhyrjeje ekzistuese, krijimin e një mase të re, ndryshimin e kritereve të përfitimit, përmirësimin e aksesit në shërbime, forcimin e informimit publik, ose përmirësimin e mbledhjes dhe raportimit të të dhënave.
Për çdo masë duhet të vlerësohet nëse mund të financohet brenda buxhetit ekzistues të programit, nëse kërkon rishpërndarje të fondeve, apo nëse kërkon fonde shtesë në ciklin e ardhshëm buxhetor.

	Problemi/Hendeku gjinor
	Shkaku kryesor
	Masa
	Institucioni përgjegjës
	Afati
	Kostoja 
	Rezultati i pritshëm
	Burimi i financimit

	
	
	
	
	
	
	
	

	
	
	
	
	
	
	
	



Në këtë proces është e nevojshme të përcaktohet edhe nëse buxhetimi i këtyre masave është i mundshëm dhe i duhur:
· A janë fondet të mjaftueshme për adresimin e pabarazive? 
· A nevojiten fonde shtesë? 
6. Treguesit kyç të performancës me qasje gjinore
Për të mundësuar planifikimin sa më të mirë të masave, bazuar edhe në afatet kohore të përcaktuara, identifikohen Tregues Kyç të Performancës Gjinore, që mundësojnë jo vetëm planifikimin e mirë kundrejt objektivave që synohen të arrihen, por edhe një monitorim dhe vlerësim të mirë të rezultateve.
Treguesit gjinorë duhet të lidhen drejtpërdrejt me problemin/hendekun gjinor të identifikuar, masën e propozuar dhe rezultatin e pritshëm. Ata duhet të jenë të matshëm, të disponueshëm për raportim dhe, sa më shumë të jetë e mundur, të ndarë sipas gjinisë, moshës, vendbanimit urban/rural, aftësisë së kufizuar ose karakteristikave të tjera relevante.
Llojet e këtyre indikatorëve mund të jenë, por jo vetëm: 
Tregues në nivel inputesh
· % e fondeve të dedikuara për masa gjinore 
· vlera e buxhetit të planifikuar për ndërhyrje që adresojnë pabarazi gjinore
· Numri i aktiviteteve me komponent gjinor 
· numri i stafit të trajnuar për zbatimin e masave me perspektivë gjinore
Tregues në nivel produkti
· Numri i grave përfituese 
· Numri i burrave përfitues 
· Numri i trajnimeve sipas gjinisë 
· Numri i shërbimeve/produkteve të ofruara për gra, burra, vajza dhe djem;
· Numri i aplikimeve, përfituesve ose rasteve të trajtuara, të ndara sipas gjinisë dhe grupeve të tjera relevante.
Tregues në nivel rezultati
· Rritja e pjesëmarrjes së grave 
· Ulja e hendekut gjinor 
· Përmirësimi i aksesit për grupet e pafavorizuara 
· Rritja e përqindjes së grave/burrave që përfitojnë nga shërbimi ose programi
· Ulja e dallimeve në akses, përfitime ose rezultate ndërmjet grave dhe burrave, vajzave dhe djemve
· Përmirësimi i cilësisë, disponueshmërisë ose përdorimit të shërbimit nga grupet që më parë përfitonin më pak
Për çdo tregues duhet të përcaktohet vlera bazë, objektivi i synuar, burimi i të dhënave, institucioni përgjegjës për raportimin dhe frekuenca e raportimit. Kjo siguron që treguesit të mos mbeten formalë, por të përdoren realisht për planifikim, monitorim dhe llogaridhënie.
Në rastet kur të dhënat për treguesin nuk janë ende të disponueshme, institucioni duhet të përcaktojë se si do të mblidhen këto të dhëna gjatë zbatimit të programit, përfshirë përmes regjistrave administrativë, formularëve të aplikimit, sistemeve të raportimit ose anketimeve.

7. Rreziqet dhe ndikimi i pritshëm
Në përfundim të analizës, është e nevojshme të identifikohen dhe kuptohen rreziqet që mund të pengojnë arritjen e rezultateve gjinore:
· mungesë të dhënash sipas gjinisë;
· mungesë kapacitetesh institucionale;
· stereotipe gjinore;
· financim i pamjaftueshëm.
Për çdo rrezik të identifikuar duhet të përcaktohet edhe një masë zbutëse. Për shembull, nëse rreziku është mungesa e të dhënave, masa zbutëse mund të jetë përmirësimi i regjistrave administrativë. Nëse rreziku është mungesa e kapaciteteve, masa zbutëse mund të jetë trajnimi i njësive të politikave dhe buxhetit. Nëse rreziku është financimi i pamjaftueshëm, masa zbutëse mund të jetë planifikimi gradual i ndërhyrjes ose rishpërndarja e fondeve brenda programit.




SHEMBUJ -MBI PËRGATITJEN E ANALIZËS GJINORE-
Shembull 1
Programi Buxhetor: Zhvillimi Rural duke mbesht. Prodh. Bujqësor, Blegtoral, Agroindustrial dhe Marketingun.
Ministria e Bujqësisë dhe Zhvillimit Rural
	Elementi
	Përmbledhje

	Objektivi
	Rritja e konkurrueshmërisë së sektorit bujqësor, zhvillimi i qëndrueshëm rural, rritja e të ardhurave të fermerëve dhe përmirësimi i cilësisë së jetës në zonat rurale nëpërmjet skemave mbështetëse, investimeve dhe zhvillimit të zinxhirëve të vlerës.

	Problemi  hendeku gjinor kryesor
	Gratë në zonat rurale kanë akses më të kufizuar në pronësinë mbi tokën, financim, subvencione, kredi, këshillim bujqësor, teknologji dhe tregje. Si rezultat, ato përfitojnë më pak nga programet publike të zhvillimit rural.

	Grupet e prekura
	Gratë fermere, gratë kryefamiljare, gratë sipërmarrëse në agrobiznes, gratë në zonat malore, vajzat e reja rurale, gratë nga komunitetet rome dhe egjiptiane dhe gratë me aftësi të kufizuara.

	Të dhënat që mbështesin analizën
	Të dhëna nga INSTAT, regjistrat administrativë të MBZHR dhe AZHBR mbi aplikimet dhe përfituesit e skemave kombëtare dhe IPARD, statistikat mbi pronësinë e tokës sipas gjinisë, studimet e FAO, UN Ëomen dhe Bankës Botërore mbi gratë rurale në Shqipëri.

	Shkaqet kryesore
	Pronësi e kufizuar mbi tokën; mungesë kolaterali për kredi; procedura aplikimi komplekse; mungesë informacioni; norma sociale tradicionale; ngarkesë disproporcionale me punën e papaguar të kujdesit; akses më i kufizuar në këshillim dhe teknologji.

	Masat e propozuara
	Përmirësimi i kritereve të skemave mbështetëse për të nxitur pjesëmarrjen e grave; asistencë teknike për aplikimet; trajnime për gratë fermere; mbledhje sistematike e të dhënave sipas gjinisë; programe të dedikuara për gratë në agropërpunim dhe agroturizëm; bashkëpunim me pushtetin vendor dhe organizatat e grave rurale.

	Institucioni përgjegjës
	MBZHR, AZHBR, institucionet e këshillimit bujqësor, bashkitë dhe INSTAT.

	Kostot e vlerësuara
	Kryesisht financim brenda skemave ekzistuese përmes rishpërndarjes së fondeve; fonde shtesë mund të kërkohen për trajnimet, asistencën teknike dhe përmirësimin e sistemeve të raportimit.

	Burimi i financimit
	Programi buxhetor "Zhvillimi Rural", fondet IPARD, fondet IPA dhe programe të donatorëve ndërkombëtarë.

	Treguesit e outputit
	Numri i grave përfituese nga skemat mbështetëse; numri i grave të trajnuara; numri i sipërmarrjeve rurale të drejtuara nga gra që financohen; numri i aplikimeve të grave.

	Treguesit e rezultatit
	Rritja e përqindjes së grave përfituese; ulja e hendekut gjinor në aksesin ndaj financimit; rritja e të ardhurave të fermave të drejtuara nga gra; rritja e pjesëmarrjes së grave në zinxhirët e vlerës.

	Rreziqet dhe masat zbutëse
	Rreziqet: mungesë e të dhënave sipas gjinisë; stereotipe gjinore; numër i ulët aplikimesh nga gratë; financim i pamjaftueshëm. Masat zbutëse: përmirësimi i regjistrave administrativë, fushata informuese, trajnime, monitorim i vazhdueshëm dhe integrimi i indikatorëve gjinorë në sistemin e PBA-së.

	Ndikimi i pritur
	Rritje e pjesëmarrjes ekonomike të grave rurale, akses më i barabartë në fondet publike, fuqizim ekonomik i grave dhe zhvillim rural më gjithëpërfshirës.



Shembull 2
Programi Buxhetor: Forcat e Luftimit
Ministria e Mbrojtjes
	Elementi
	Përmbledhje

	Objektivi
	Garantimi i gatishmërisë operacionale të Forcave të Armatosura, mbrojtja e sovranitetit dhe integritetit territorial, zhvillimi i kapaciteteve ushtarake dhe përmbushja e detyrimeve ndaj NATO-s.

	Problemi / hendeku gjinor kryesor
	Gratë mbeten të nënpërfaqësuara në Forcat e Luftimit, veçanërisht në pozicionet operacionale dhe komanduese. Mundësitë për zhvillim karriere dhe përfaqësimi në nivelet drejtuese janë ende më të kufizuara krahasuar me burrat.

	Grupet e prekura
	Gratë ushtarake, kandidatet për rekrutim, personeli ushtarak në njësitë operacionale, gratë në pozicione drejtuese dhe personeli me përgjegjësi familjare.

	Të dhënat që mbështesin analizën
	Regjistrat e Ministrisë së Mbrojtjes mbi rekrutimin, promovimin dhe gradimet sipas gjinisë; të dhëna të NATO-s; raportet mbi zbatimin e Agjendës "Gratë, Paqja dhe Siguria"; statistikat e burimeve njerëzore të Forcave të Armatosura.

	Shkaqet kryesore
	Stereotipe gjinore mbi profesionin ushtarak; përfaqësim historikisht i ulët i grave; mungesë mentorimi; sfida në balancimin e jetës profesionale me atë familjare; kushte infrastrukturore që jo gjithmonë adresojnë nevojat e të dy gjinive; mungesë monitorimi sistematik të treguesve gjinorë.

	Masat e propozuara
	Fushata rekrutimi gjithëpërfshirëse; mentorim për gratë ushtarake; integrimi i perspektivës gjinore në politikat e burimeve njerëzore; monitorim i promovimeve sipas gjinisë; trajnime mbi barazinë gjinore dhe Agjendën "Gratë, Paqja dhe Siguria"; përmirësimi i infrastrukturës dhe kushteve të shërbimit.

	Institucioni përgjegjës
	Ministria e Mbrojtjes, Shtabi i Përgjithshëm i Forcave të Armatosura, Akademia e Forcave të Armatosura dhe strukturat e burimeve njerëzore.

	Kostot e vlerësuara
	Kryesisht financim brenda buxhetit ekzistues për trajnimet dhe politikat e burimeve njerëzore; investime shtesë mund të nevojiten për përmirësimin e infrastrukturës dhe sistemeve të raportimit.

	Burimi i financimit
	Programi buxhetor "Forcat e Luftimit", buxheti i Ministrisë së Mbrojtjes dhe fondet e bashkëpunimit me NATO-n dhe partnerët ndërkombëtarë.

	Treguesit e outputit
	Numri i grave të rekrutuara; numri i grave të promovuara; numri i pjesëmarrësve në trajnimet mbi barazinë gjinore; numri i grave në pozicione komanduese.

	Treguesit e rezultatit
	Rritja e përqindjes së grave në Forcat e Luftimit; rritja e grave në nivelet drejtuese; ulja e hendekut gjinor në promovime; rritja e pjesëmarrjes së grave në operacione dhe misione ndërkombëtare.

	Rreziqet dhe masat zbutëse
	Rreziqet: stereotipe gjinore, numër i kufizuar aplikantesh, mungesë e të dhënave të detajuara sipas gjinisë, financim i pamjaftueshëm. Masat zbutëse: monitorim sistematik, përmirësim i regjistrave administrativë, programe ndërgjegjësimi dhe mentorimi, integrim i indikatorëve gjinorë në planifikimin e burimeve njerëzore.

	Ndikimi i pritur
	Përfaqësim më i balancuar gjinor në Forcat e Luftimit, mundësi të barabarta për zhvillim karriere, përmirësim i kulturës organizative dhe forcim i kapaciteteve operacionale në përputhje me angazhimet e Shqipërisë për agjendën "Gratë, Paqja dhe Siguria".

